Geloftedag – moet ek of wil ek?
November 10, 2019 September 25, 2019 Henning
Is dit regtig nodig om Geloftefees te vier? Is dit regtig nodig om in die warm son na dieselfde verhaal te gaan luister wat ons verlede jaar en die jaar voor dit gehoor het? Kan ek nie maar net rustig by die huis bly of by vriende gaan kuier nie?
As mens sulke vrae vra is daar sommer dadelik 'n klomp ou ooms met kwaai oë wat sal opspring en sê: "Natuurlik moet jy!" Baie keer is dit sommer die rede hoekom ons besluit om nie te gaan nie: "Geloftedag is vir oumense wat aan ou goed dink – ek het niks daar verloor nie."
As dit die kort en die lank van Geloftedag is, dan het jy miskien 'n punt beet. Daarom moet ons seker vra: "Is dit regtig al wat Geloftedag is?"
Die antwoord is: Nee! Geloftedag is nie net 'n dag vir oumense nie! Geloftedag is 'n dag waar ons daaraan dink dat God in die verlede vir ons goed was. Geloftedag is 'n dag waar ons daaraan dink dat God dit wat vir ons onmoontlik was laat gebeur het.
Die Voortrekkers het mos aan God belowe dat hulle die roem en die eer van die oorwinning aan Hom sal gee. Dat hulle die dag sal gebruik om hulle kinders te leer dat Hy vir hulle goed was. Geloftedag gaan oor "onthou"!
Om te onthou wie God is en wat hy doen is baie belangrik. So belangrik dat Petrus sê dit juis die rede is hoekom hy sy tweede brief skryf.
2 Petrus 1: 12-13. – Daarom sal ek nie nalaat om julle altyd hieraan te herinner nie, alhoewel julle dit weet en vasstaan in die waarheid wat by julle is. En ek beskou dit as reg, so lank as ek in hierdie tentwoning is, om julle deur herinnering op te wek…
Dit is ook die rede hoekom Psalm 105 geskryf is – sodat Israel kon onthou wat God alles vir hulle gedoen het.
Volgende moet ons seker vra: Hoekom moet mens soveel moeite doen om hierdie dinge te onthou? Ek dink jy het reeds die antwoord geraai: Want ons vergeet! Ons vergeet waar die mense voor ons troos gekry het toe hulle hartseer was, of hulp gekry het toe hulle bang was. Ons vergeet hoe God in hulle lewens gewerk het.
Ons vergeet ook dat God belowe het dat Hy my en jou nooit alleen sal los nie. Ons vergeet dat God ons in Psalm 50: 15 leer: '… roep My aan in die dag van benoudheid: Ek sal jou uithelp, en jy moet My eer. '
Dit is waaroor Geloftedag se 'onthou' gaan. God wil hê dat ons moet onthou dat Hy vir ons omgee soos wat Hy vir ons voorouers omgegee het, en ons het belowe dat ons sal. As mens mooi dink is dit waaroor Kersfees ook gaan: God het mens geword om ons te red. Hy is God met ons of "Immanuel!"
Dit is hoekom ek Geloftedag wil vier: Ek wil onthou! Ek wil onthou dat die Here my voorouers se beskermer was. Ek wil onthou dat die Here ook my beskermer is.
Previous Article Belydenisskrif-Vasvra Rondte 3
Next Article Deponent
3 thoughts on "Geloftedag – moet ek of wil ek?"
Terug pieng: Geloftedag – moet ek of wil ek? — – Hasie Fantasties
Wouter November 25, 2019 / 11:28 vm
Ons 'MOET' onthou, ons is verlpig onder eed, onder gelofte en dit maak saak. Indien jy God werklik lief het sal jy ook 'wil'. Kersfees MOET NIE onthou word nie want dit is 'n afgodsfees wat deur tradisie die gelowiges se kringe binnegesluip het en dit is 'n afsku in God se oe. Moet nie jouself aan die een kant op die skouer klop en dink jy doen goed deur Geloftedag te vier maar gaan dan en buig jy weer voor Tammuz nie! Afstootlikheid
Henning November 25, 2019 / 11:47 vm
Ek dink aan die vraag soos wat ek oor asemhaal dink. Moet ek asemhaal of wil ek asemhaal. Die antwoord: "Beide!" Tog is daar 'n verskil tussen iemand wat swaarmoedig is en maar "moet" asemhaal en iemand met 'n hart vol vreugde wat "wil" asemhaal.
As jy slegs die wet probeer uitleef sonder dat jy die groot genade raak sien, sal jy noodwendig in die "moet-asemhaal" kamp wees. As jy egter beide die wet en die oorvloedige genade daarmee saam sien sal jy in die "wil asemhaal" kamp wees. Onthou, die wet kan jou nie red nie. Slegs genade kan (Efes. 2). Die wet onderstreep egter jou behoefte aan genade.
Wat Kersfees betref:
"Julle mag nie alles 'n sameswering noem wat hierdie volk 'n sameswering noem nie, en julle mag nie bevrees wees vir wat hulle vrees, of verskrik wees nie." Jesaja 8:12 Lees maar die res van die paragraaf ook.
Gaan lees asb. ook hierdie artikel:
https://www.intellectualtakeout.org/blog/myth-pagan-origins-christmas?fbclid=IwAR3t-OhCOXnWLo0d6LaVhkWt3tzJacnhTIKZBxbmpwyLA01XK7dGRHwKHL0